El Ple Municipal de juny aprova diverses mocions presentades pels diferents grups polítics de Burjassot
2025-07-24

Dimarts passat 28 de juny, el Consistori va acollir la sessió ordinària del Ple Municipal corresponent al mes de juny. En el seu transcurs, van quedar aprovades diverses mocions presentades pels diferents grups polítics que componen la Corporació Municipal: PSPV-PSOE, Compromís, PP, Ciudadanos, EU i Totes amb Burjassot.

La primera moció aprovada, per unanimitat, va ser la presentada pel Partit Popular sobre la regularització de part dels treballadors temporals de l’Ajuntament de Burjassot. Així, amb el vot a favor de tots els grups polítics amb representació va quedar aprovat l’acord pel qual “s’insta a l’equip de govern al fet que procedisca a la regularització immediata de tots aquells treballadors temporals que actualment es troben treballant en un servei o departament de caràcter permanent i continuat, amb contractes continuats durant més de 24 mesos en els últims 30 mesos – tal com marca la Llei- quedant en situació de personal laboral indefinit no fix. Per a açò, es desenvoluparan els tràmits necessaris, l’inici dels quals es va acordar en la Mesa de Negociació celebrada el passat 13 de juny, amb la major diligència possible, perquè el procés concloga en el menor temps possible, administrativament parlant”.

A continuació, va quedar aprovada, també per unanimitat, la moció presentada pel grup Totes amb Burjassot per a la transparència i la participació ciutadana, en els acords de la qual s’insta a “la creació d’una comissió extraordinària on tinguen representació els grups polítics per a estudiar les propostes de modificació del Reglament Orgànic Municipal de l’Ajuntament de Burjassot i el Reglament de Participació Ciutadana”. Altres acords inclosos en la moció aprovada insten a “la convocatòria del Consell de Participació Ciutadana per a possibilitar a la societat civil i al teixit associatiu la modificació del propi reglament d’aquest òrgan; tornar a obrir el compte oficial de Facebook de l’Ajuntament de Burjassot, encarregada d’informar de manera oficial dels esdeveniments i notícies del municipi, així com instar a l’aplicació del Reglament de Participació Ciutadana que contempla la creació de comités sectorials i taules de barri, així com tot el que es disposa en l’Agenda 21, al llarg de la legislatura”.

El punt número 6 de l’Ordre del Dia del Ple incloïa una moció presentada pel grup municipal Ciudadanos sobre la transparència i l’estat d’execució de les mocions aprovades, que també va quedar aprovada per unanimitat. Entre els acords adoptats, la moció inclou la “creació d’un enllaç clar, visible i directe en la pàgina web municipal, denominat “mocions”; l’obligació que les mocions de competència municipal i plenària, aprovades pel Ple, siguen incloses en un termini màxim d’un mes des de la seua aprovació, en l’apartat creat a aquest efecte en la web així com que les mocions aprovades siguen publicades amb el seu text íntegre, sense alteracions, assenyalant en el grup o grups proponents, el resultat de la votació i l’estat d’execució”.

D’altra banda, es va adoptar l’Acord Plenari pel qual es proposen les dues festivitats locals per al 2017, sent aquestes les dues festivitats en honor als Patrons de Burjassot: Sant Roc, que se celebra el 16 d’agost, i la Mare de Déu de la Cabeza, que se celebra el 30 de setembre. L’Acord Plenari va quedar adoptat a sol·licitud del Servei Territorial de Treball, Economia Social i Emprenedoria de la Conselleria d’Economia Sostenible, Sectors Productius, Comerç i Treball.

Finalment, el Ple Municipal va aprovar per unanimitat una moció presentada per EU per a la millora estètica de punts turístics del municipi i, a fi de trobar una solució pràctica i econòmica per a aconseguir l’equilibri entre estètica i pràctica, es va adoptar l’acord “d’instal·lar cobre contenidors en els contenidors de fem situats en els voltants del Pati de les Sitges i El Castell de Burjassot”.